钦定古今图书集成/明伦汇编/官常典/第526卷 > 忽剌出
## 钦定古今图书集成/明伦汇编/官常典/第526卷 > 忽剌出

按《元史》本传：“忽剌出，蒙古氏。曾祖阿察儿，事太祖为
博儿赤。祖赤脱儿，从太宗征钦察、康里、回回等国，有
功，为涿州达鲁花赤。卒，伯父哈兰术袭职，佩金符，以
功稍迁益都路蒙古万户，殁于军。忽剌出袭哈兰术
职，初授昭勇大将军。至元十二年，攻宋六安军，行省
命领诸军战舰，遇宋军，败之，有旨褒赏。军次安庆，忽”
剌出及参政董文炳领山东诸军，与宋孙虎臣等战
于丁家洲，大败之。俘其将校三十七，军五千、船四十，
战于朱金沙，又败之。七月，及宋人战于焦山江中。时
丞相阿术督战，忽剌出与董文炳冒矢石，沿流鏖战
八十里，身被数伤，裹创殊死战。宋张殿帅攻吕城，忽
剌出与万户怀都生擒之。从下常州，略地苏、湖、秀州，
至长桥，大败宋军。大军至临安，伯颜命忽剌出守浙
江亭及北门，败扬州军于扬子桥，又败真州军。追李
庭芝至通州海口，尽降淮东诸州。江南平，加昭毅大
将军，寻迁湖州路达鲁花赤。十四年，进镇国上将军、
淮东宣慰使。奉旨屯守上都。改嘉议大夫、行台御史
中丞，升资善大夫、福建行省左丞。迁江淮行省，除右
丞，拜荣禄大夫、江浙行省平章政事，以疾卒。